കശ്മീരിലെ ഉറി സെക്ടറില് ആറംഗ പാക് സംഘത്തിന്റെ നുഴഞ്ഞ് കയറ്റം!! നാലു പേര് പകുതിയില് പിന്മാറി, രണ്ടുപേരില് ഒരാള് ഏറ്റുമുട്ടലില് കൊല്ലപ്പെട്ടു: കൊല്ലരുതെന്ന് അപേക്ഷിച്ചതിനെ തുടര്ന്ന് ഒരാള് കസ്റ്റഡിയില്, പിടിയിലായത് ഭീകരാക്രമണം ലക്ഷ്യമിട്ട് എത്തിയവര് കാശ്മീരില് വീണ്ടും പാകിസ്ഥാന് ഭീകരുടെ നുഴഞ്ഞ് കയറ്റം. കശ്മീരിലെ ഉറി സെക്ടറില് സൈന്യവും നുഴഞ്ഞുകയറ്റക്കാരുമായുണ്ടായ ഏറ്റുമുട്ടലില് ഒരു പാക്കിസ്ഥാന് ഭീകരന് കൊല്ലപ്പെട്ടു. പാക്കിസ്ഥാനില് നിന്നും ഇന്ത്യയിലേക്ക് നുഴഞ്ഞ് കയറാനെത്തിയ ആറംഗ സംഘത്തില് രണ്ട് പേരാണ് അതിര്ത്തി കടന്നെത്തിയത്. ഒരാള് വെടിയേറ്റുവീണതിനെ തുടര്ന്ന്, തന്നെ കൊല്ലരുതെന്ന് അപേക്ഷിച്ച അലിയെ അറസ്റ്റ് ചെയ്ത കസ്റ്റഡിയില് എടുക്കുകയായിരുന്നു. പാക്കിസ്ഥാനിലെ പഞ്ചാബ് പ്രവിശ്യയില് പെട്ട അലി ബാബര് പര 19 എന്ന ലഷ്കറെ തയിബ അംഗത്തെ സൈനികര് ജീവനോടെ പിടികൂടി. നാലു നുഴഞ്ഞുകയറ്റക്കാര് അതിര്ത്തി കടക്കാതെ പിന്മാറി. ഏറ്റുമുട്ടലില് മൂന്ന് സൈനികര്ക്കു പരിക്കേറ്റു. മുസാഫറാബാദിലെ ഖൈബര് ക്യാംപില് തനിക്കു 3 ആഴ്ചത്തെ പരിശീലനം ലഭിച്ചിരുന്നതായും പഠാനില് ആയുധങ്ങള് എത്തിക്കാനാണ് നിയോഗിച്ചിരുന്നതെന്നും അലി പറഞ്ഞു. എന്നാല്, ഭീകരാക്രമണം നടത്തുകയായിരുന്നു ലക്ഷ്യമെന്ന് അന്വേഷണത്തില് ബോധ്യപ്പെട്ടതായി സൈനിക വക്താവ് വ്യക്തമാക്കി.